**Atbildes uz uzdotajiem jautājumiem par**

**Emisijas kvotu izsolīšanas instrumenta finansēto projektu atklāta konkursu**

**"Siltumnīcefekta gāzu emisiju samazināšana – zema enerģijas patēriņa ēkas"**

*Lietotie saīsinājumi:*

|  |  |
| --- | --- |
| **ES** | Eiropas Savienība |
| **VARAM** | Vides aizsardzības un reģionālās attīstības ministrija |
| **LVIF** | Valsts sabiedrība ar ierobežotu atbildību „Vides investīciju fonds” |
| **EKII** | Emisijas kvotu izsolīšanas instruments (turpmāk tekstā arī – finanšu instruments) |
| **MK** | Ministru kabinets |
| **MK noteikumi Nr.69** | Ministru kabineta 2016.gada 26.janvāra noteikumi Nr.69 „Emisijas kvotu izsolīšanas instrumenta finansēto projektu atklāta konkursa „Siltumnīcefekta gāzu emisiju samazināšana – zema enerģijas patēriņa ēkas” nolikums”. <http://likumi.lv/ta/id/280234> |
| **CO2** | Oglekļa dioksīds |
| **N/A** | Nav attiecināms |

| **Nr.p.k.** | **Jautājums** | **Atbilde** |
| --- | --- | --- |
| 1. | MK noteikumu 24. punktā noteikts, ka: ,,Konkursa ietvaros vienam projektam pieejamais finanšu instrumenta finansējums:  …esošu ēku pārbūvei vai atjaunošanai par zema enerģijas patēriņa ēkām ir no 400 000 *euro* (ieskaitot) līdz 2 000 000 *euro* (ieskaitot)”  Jautājums: Vai pieļaujama situācija, kad plānotas izmaksas atbilst noteikumu 24.punktam, bet pēc iepirkuma summa būs mazāka par 400 000 euro un jau būs parakstīts līgums ar LVIF par projekta īstenošanu? | Saskaņā ar projektu iesniegumu administratīvās vērtēšanas 1.19.kritēriju minētā prasība tiks izvērtēta projekta iesnieguma vērtēšanas laikā, t.i. EKII finansējuma apjoms pēc iepirkuma veikšanas var būt mazāks par sākotnēji (projekta iesnieguma vērtēšanas laikā) plānoto. Nepieciešams ņemt vērā, ka pie projekta iesnieguma vērtēšanas, tiek vērtēta arī izmaksu pamatotība un samērīgums un, konstatējot nesamērīgas un nepamatotas izmaksas, projekta iesnieguma precizējumu laikā tās būs nepieciešams precizēt un gadījumā, ja pēc precizējumu veikšanas izmaksas joprojām ir nepamatoti augstas, vai pieprasītais EKII finansējums ir mazāks par MKN noteikto slieksni – projekta iesniegums ir noraidāms. |
| 2. | Lūdzu sniegt skaidrojumu, kāpēc konkursa Siltumnīcefekta gāzu emisiju samazināšana - zema enerģijas patēriņa ēkas vadlīniju projektu iesniedzējiem 24.lapā ir norādīts pamatlīdzekļu amortizācijas (nolietojuma) periods 30 gadi. Vai šāds nolietojuma termiņš ir kā obligāts jārēķina šī konkursa ietvaros? | Paskaidrojam, ka vadlīniju projektu iesniedzējiem 24.lapā norādītais pamatlīdzekļu amortizācijas (nolietojuma) periods 30 gadi ir tikai piemērs un nav piemērojams konkrētā projekta aprēķiniem.  Amortizācijas (nolietojuma) periodi/likmes komersantiem ir noteikti likumā Par uzņēmumu ienākuma nodokli. Likumā pamatlīdzekļi ir iedalīti 5 grupās, kurai katrai ir savs amortizācijas (nolietojuma) periods/likme, tāpēc vadlīniju projektu iesniedzējiem 24.lapā ir norādīts, ka *Projekta iesniedzēji, kas veic saimniecisko darbību un, kam atbalsta sniegšana konkursa ietvaros būtu kvalificējama kā komercdarbības atbalsts, attiecināmo izmaksu aprēķinā jāņem vērā pamatdarbības peļņa projekta ietvaros izbūvēto* ***pamatlīdzekļu amortizācijas periodā****.* Tādējādi, projekta iesniedzējs veicot attiecināmo izmaksu aprēķinu, izmanto konkrētā projekta ietvaros radītajam pamatlīdzeklim attiecīgo atbilstoši tiesību aktiem amortizācijas (nolietojuma) periodu. Ieteicams aprēķiniem pievienot izmantotā amortizācijas (nolietojums) perioda pamatojumu, it sevišķi, ja amortizācijas (nolietojuma) periods/likme kapitālsabiedrības grāmatvedības politikā ir noteikts atšķirīgs no likumā Par uzņēmumu ienākuma nodokli minētajiem periodiem. |
| 3. | Vai pareizi izprotam Ministru kabineta noteikumi Nr. 69 punktu 17.1.1., kas nosaka, ka uz finansējumu var pretendēt ēka, kurā no kopējās platības lietojuma mērķis vismaz 60 % telpu ir kods 1263 (skolas, universitātes un zinātniskajai pētniecībai paredzētās funkcijas) un vismaz 20 % telpu ir kods 1261 (plašizklaides pasākumiem). Tas nozīmē, ka ēka, kurai lietošanas kods ir tikai 1261, nevar pretendēt uz finansējumu? | Paskaidrojam, ka projektam, kurā iekļautās aktivitātes plānots īstenot ēkā, kuru izmanto tikai plašizklaides pasākumiem (kods 1261), nevar tikt piešķirts finanšu instrumenta finansējums konkursa ietvaros, jo šāda ēka neatbilst MK noteikumu Nr.69 17.1 apakšpunkta prasībām. |
| 4. | Vadlīnijās projektu iesniedzējiem iekavās zem 2.9. Projektā sasniedzamie rādītāji punkta norādīts – „norāda plānoto pasākumu skaitu gadā par pilnu gadu”, savukārt rādītāja nosaukumā ir „ēkā plānotais cilvēku vienlaicīgas uzturēšanās skaits gadā”. Vai šajā laukā jāieraksta pasākumu skaits vai maksimālais cilvēku skaits, kas vienlaicīgi var uzturēties ēkā? Ja jāraksta pasākumu skaits, un ēkā notiek gan kultūras pasākumi, gan izglītības process, kas nozīmē, ka ēkā cilvēki uzturas gan kultūras pasākumu laikā, gan katru dienu, kad notiek nodarbības, tad šajā laukā ierakstāms dienu skaits gadā, kad ēkā uzturas cilvēki (darbinieki, izglītojamie, apmeklētāji)? | Paskaidrojam, ka projekta iesnieguma veidlapas 2.9.apakšpunktā “Projektā sasniedzamie rādītāji” 5.rindā jānorāda attiecīgajā ēkā plānoto pasākumu skaits gadā, jo rādītāja nosaukums ir „Ēkā plānotais cilvēku **vienlaicīgas uzturēšanās** **skaits** gadāpēc projektaīstenošanas beigu termiņa” un mērvienība “skaits gadā”. Vēršam uzmanību, ka vadlīnijās projektu iesniedzējiem minētajā 2.9.punkta 5.rindā ir norādīts šāds skaidrojums “norāda plānoto pasākumu skaitu gadā par pilnu gadu” un minētā informācija ir detalizētāk jāpaskaidro projekta iesnieguma veidlapas 2.10.apakšpunktā “Ēkā plānotais cilvēku vienlaicīgas uzturēšanās skaits un plānotais apmeklējumu skaits ēkā pēc projekta īstenošanas beigu termiņa (apmeklējumi/gadā)”, kur jānorāda, cik kalendārā gadā ir plānoti kultūras pasākumi un cik ir ar izglītību saistītas aktivitātes. |
| 5. | Ja ir izstrādāts un akceptēts būvprojekts, kā arī tas ir iesniegts būvvaldē un saņemta būvatļauja ar atzīmi par būvdarbu uzsākšanas nosacījumu izpildi, vai un kādi dokumenti jāiesniedz, atbilstoši augstāk minētajam punktam Projekta iesnieguma veidlapā un MK noteikumu Nr.69 43.2.3. punktam: „sagatavotus būvniecības ieceres dokumentus (grafisko daļu un aprēķinus (attiecināms uz apliecinājuma karti vai paskaidrojuma rakstu) vai būvprojektu minimālā sastāvā (attiecināms uz būvatļauju), ēkas tehniskās apsekošanas atzinumu, arhitektoniski mākslinieciskās izpētes atzinumu), ja tie nav iesniegti būvvaldē”? | Saskaņā ar MK noteikumu Nr.69 43.2.3. punktu, ja būvniecības ieceres dokumenti ir iesniegti būvvaldē, tad tas ir jānorāda projekta iesnieguma veidlapā. Nepieciešams pārliecināties vai būvniecības dokumentācija ir publiski pieejama [un](http://www.bis.gov.lv) projekta iesnieguma veidlapā norādīt tās atrašanās vietu, kā arī projekta iesniedzēji var iesniegt būvniecības dokumentus kā projekta iesnieguma pielikumu pat, ja tie ir iesniegti attiecīgajā būvvaldē. |
| 6. | Ja uz projekta iesnieguma iesniegšanas dienu Vides investīciju fondā tiks izsludināts iepirkums par būvdarbu veikšanu, vai tādā gadījumā neatkarīga eksperta ēku energoefektivitātes jomā izstrādātu ēkas energosertifikātu (tajā skaitā pārskatu par ēkas energosertifikāta aprēķinos izmantotajām ievaddatu vērtībām saskaņā ar šo noteikumu 1.pielikumu (attiecināms uz ēkas pārbūvi vai atjaunošanu) vai 2.pielikumu (attiecināms uz jaunbūvi)) nav jāpievieno Projekta iesniegumam, bet pārskatam par ēkas energosertifikāta aprēķinos izmantotajām ievaddatu vērtībām jābūt iekļautam būvprojektā (kurš netiek iesniegts kopā ar Projekta iesniegumu, ja ir iesniegts būvvaldē)? | Saskaņā ar MK noteikumi Nr.69 43.2.4.2. punktu, ja uz projekta iesnieguma iesniegšanas dienu Vides investīciju fondā **ir izsludināti** attiecīgi iepirkumi par būvdarbu veikšanu, tad pārskatu par ēkas energosertifikāta aprēķinos izmantotajām ievaddatu vērtībām var neiesniegt, ja minētā informācija ir norādīta citos dokumentos (būvprojektā, apliecinājuma kartes vai paskaidrojuma raksta dokumentos). Gadījumā, ja būvprojekts ir iesniegts tikai būvvaldē, projekta iesniedzējam jānodrošina dokumentācija, pēc kuras projektu iesniegumu vērtēšanas komisija var pārliecināties par pārskatā par ēkas energosertifikāta aprēķinos izmantotajām ievaddatu vērtībām norādītās informācijas un izmantotās aprēķina metodikas korektumu. |
| 7. | Vai Projekta iesniedzējs drīkst mainīt Vadlīnijās projektu iesniedzējiem 7.pielikumā doto Lēmuma parauga tekstu (arī tās vietas, kas nav atzīmētas kā aizpildāmas/maināmas atbilstoši projekta datiem un izmaksām)? | Informējam, ka projekta iesniedzējs drīkst mainīt 7. pielikumā dotā lēmuma parauga tekstu, jo tā ir tikai ieteicamā forma, nodrošinot, ka projekta iesniedzēja lēmumā ir ievērotas MK noteikumu Nr.69 prasības norādīt projekta kopējās izmaksas, projekta attiecināmās izmaksas, tai skaitā izdalot finanšu instrumenta finansējumu un projekta iesniedzēja līdzfinansējuma apjomu un neattiecināmās izmaksas, kā arī ietverts apliecinājums no kādiem finanšu līdzekļiem (pašu vai aizņēmuma) projekta iesniedzējs nodrošinās finansējumu projekta kopējo attiecināmo un projekta kopējo neattiecināmo izmaksu segšanai. |
| 8. | Ja ēkai un telpu grupai noteikts funkciju sadalījums kods 1263, kaut gan izglītības iestādes ēkā ir gan aktu zāle, gan bibliotēka.  Saskaņā ar MK noteikumi Nr.1620 Rīgā 2009.gada 22.decembrī (prot. Nr.89 175.§) Noteikumi par būvju klasifikāciju  5.pantu: Būves un telpu grupas klasificē atbilstoši lietošanas veidam (funkcijai). Būves, kuras ekspluatē vai projektē vairākiem lietošanas veidiem, iekļauj vienā noteiktā klasifikācijas pozīcijā pēc to galvenā lietošanas veida.  Vai ir iespējams piedalīties Emisijas kvotu izsolīšanas instrumenta finansēto projektu atklāta konkursā “Siltumnīcefekta gāzu emisiju samazināšana – zema enerģijas patēriņa ēkas”? | MK noteikumu Nr.69 17.1. punkts nosaka prasības ēkas klasifikācijai (izmantošanai), lai projekta iesniedzējs var pretendēt uz finanšu instrumenta finansējumu. **Projektu iesniedzējam ir jāpamato un projekta iesniegumam jāpievieno dokumenti**, **kas apliecina, ka ēkā** papildus skolas, universitātes un zinātniskajai pētniecībai paredzētām funkcijām (kods 1263) **ne mazāk kā 20 % no ēkas platības izmanto plašizklaides pasākumiem** (kods 1261). Piemēram, projekta iesniegumam var tikt pievienota spēkā esoša ēkas vai telpu grupas inventarizācijas lieta, kurā ir noradīts attiecīgo telpu lietošanas kods, bet projekta iesniegumā ir uzskaitīti plašizklaides pasākumiem, kas 2015. gadā notikuši ēkā un konkrētajās telpās.  Saskaņā ar Ministru kabineta noteikumu Nr.1620 pielikumu, ar ēkām plašizklaides pasākumiem saprot:   * Apjumtas vasaras estrādes, kuras netiek apkurinātas; * Kinoteātri, koncertzāles, operu ēkas, teātri, sarīkojumu un universālās zāles, kas tiek izmantotas plašizklaides pasākumiem, kazino, cirki, mūzikas un deju zāles. |
| 9. | Norādām, ka projektu iesniegumu veidlapas 4.1.nodaļā „Publicitātes pasākumu veidi” jāatzīmē, kāda veida publicitātes pasākumi tiks veikti projekta īstenošanas laikā. Viena no iespējām ir organizēt starptautiska mēroga publicitātes pasākumu.  Lūdzam skaidrot **starptautiska mēroga publicitātes pasākuma** **nozīmi šī konkursa ietvaros** – kurš no turpmāk minētājiem pasākumiem šī konkursa ietvaros tiks uzskatīts par starptautisku: dalība starptautiska mēroga konferencēs, semināros, preses relīzes publicēšana sadarbības partnera (citas valsts) mājas lapā, projekta iesniedzēja dalība starptautiskās izstādēs, prezentējot projekta iesniedzēja piedāvājumu kopumā, ne tikai pašu objektu, informācijas par objektu iekļaušana bukletos, kas ietver arī citu informāciju par pilsētu/novadu, kurā plānots izveidot objektu un šo bukletu izplatīšana izstādēs, konferencēs u.tml. ar starptautisku auditoriju? | Par starptautiska mēroga publicitātes pasākumiem konkursa ietvaros uzskatīs aktivitātes, ja par tām projekta iesniegumā būs sniegta informācija (piem., kur, cik bieži, kādā valodā, kādā apjomā un formātā tiks publicēta informācija par EKII ietvaros finansēto projektu) un tās varēs pārbaudīt projekta īstenošanas laikā (tīmekļvietne, buklets, video u.c.). |
| 10. | EKII konkursa vadlīnijās (Vadlīnijas) projektu iesniedzējiem 4.1.nodaļā „Publicitātes pasākumu veidi” minēts, ka būvdarbu laikā jāizvieto paziņojums, ka projektu finansē no EKII līdzekļiem, pēc projekta – informatīvā plāksne pie ēkas.  Lūdzam sniegt informāciju par minimālajām obligātajām publicitātes prasībām: Logo, informācijas izvietošana uz būvtāfeles, krāsu toņi, izmēri u.tml. Vai ir pieejamas EKII publicitātes vadlīnijas?  Vienlaikus lūdzam skaidrot, **kāds paziņojums un kādā formātā izvietojams būvdarbu laikā?** Informējam, ka atbilstoši Būvniecības likuma 14.panta 7.daļas prasībām, jau šobrīd pie plānotā būvlaukuma ir izvietota „būvtāfele”. Vai iespējams risinājums, ka informācija par EKII projektu (nosaukums, logo) tiek izvietota uz jau esošās būvtāfeles? | Šobrīd normatīvajos aktos nav noteikts EKII logo, krāsu toņi vai izmēri. Informāciju par EKII ietvaros īstenojamo projektu (nosaukumu, EKII līdzfinansējuma apjomu, ieviešanas termiņu) var izvietot brīvā formā uz jau esošās būvtāfeles, bet atbilstoši MK noteikumu Nr.69 72.4.apakšpunktam plāksnei ar informāciju (piem., par projekta rezultātiem, līdzfinansējuma apjomu un citiem projekta rādītājiem) jābūt izvietotai arī pēc projekta būvdarbu pabeigšanas.  Lai nodrošinātu vienādus EKII logo izmantošanas nosacījumus visos īstenojamajos projektos, VARAM ir uzsākusi attiecīgu vadlīniju sagatavošanu, kas projektu iesniedzējiem visticamāk būs pieejamas uz līguma par projekta īstenošanu noslēgšanas brīdi. |
| 11. | Vadlīnijās projektu iesniedzējiem 5.1.nodaļā „Projekta finansēšanas plāns” projekta iesniedzējam norādīts, ka „ja finanšu instrumenta finansējums pārsniedz 1 000 000 euro ir jāveic attiecināmo izmaksu aprēķins atbilstoši Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. Un 108. pantu, 53. pantam. Attiecināmās izmaksas nepārsniedz starpību starp MK noteikumu Nr.69 33. punktā minētajām attiecināmajām izmaksām un pamatdarbības peļņu no ieguldījuma. Pamatdarbības peļņu atskaita no attiecināmajām izmaksām iepriekš saskaņā ar pamatotām prognozēm par amortizācijas gadu periodu pēc projekta realizācijas”.  Lūdzam skaidrot, kas vadlīnijās tiek saprasts ar terminu „Projekta realizācija”? | Ar terminu “Projekta realizācija” saprot projekta īstenošanas periodu jeb laiku, atbilstoši MK noteikumu Nr.69 8.punktā un 4. pielikuma 2.8.sadaļā norādītajam. |
| 12. | Vadlīniju 5.2.sadaļas “Projekta aktivitāšu izmaksu kopsavilkums” piemērā izmaksu “lielajām” kategorijām (Nr. 1.-9.) norādītas arī apakšpozīcijas un to izmaksas. Uz projekta iesnieguma iesniegšanas brīdi ir jābūt izsludinātam iepirkumam, bet ne pieņemtam lēmumam par uzvarētāja noteikšanu, respektīvi, precīzas būvdarbu izmaksas uz projekta iesnieguma iesniegšanas brīdi nebūs zināmas. Un var rasties situācija, ka projekta atbalsta gadījumā, noslēdzot līgumu, būs nepieciešams veikt grozījumus izmaksu kopsavilkumā. Projekta iesniegumam tiek pievienots akceptēts būvprojekts, t.sk. ekonomiskā daļa ar plānotajām izmaksām. Cik detalizēti projekta iesnieguma 5.2.sadaļā ir jānorāda apakšpozīciju izmaksas un vai ir iespējams iesniegumā norādīt tikai „lielo” kategoriju izmaksas un Projekta iesniegumam pievienot akceptētu būvprojektu, t.sk. ekonomisko daļu ar plānotajām izmaksām (būvdarbu tāmi)? | MK noteikumu Nr.69 4. pielikuma 5.2. sadaļā “Projekta aktivitāšu izmaksu kopsavilkums” var norādīt tikai izmaksu kategorijas, saskaņā ar MK noteikumu Nr.69 noteiktajiem attiecināmo izmaksu veidiem. Veicot projektu iesniegumu vērtēšanu, vērtēšanas komisija var vērtēšanas laikā pieprasīt paskaidrot vai precizēt norādīto informāciju, kas veido 5.2. sadaļā “Projekta aktivitāšu izmaksu kopsavilkums” norādītās izmaksas, ja tas nebūs viennozīmīgi saprotams. Vēršam uzmanību, ka līgumā par projekta īstenošanu tiks norādītas tikai lēmumā par projekta iesnieguma apstiprināšanu norādītās aktivitāšu kopējās izmaksas, neattiecināmās izmaksas un attiecināmās izmaksas. Projekta iesnieguma grozījumus varēs veikt tikai pēc līguma par projekta īstenošanu spēkā stāšanās un nepieciešamo izmaiņu pamatošanas. EKII piešķirtais finansējums projekta iesnieguma grozījumu rezultātā nevar tikt palielināts. Ja uz projekta iesnieguma iesniegšanas brīdi nav zināmi iepirkumu rezultāti, tad minētā projekta iesnieguma veidlapas sadaļa jāaizpilda ņemot vērā būvprojekta ekonomiskajā daļā plānotās izmaksas, taču jāņem vērā, ka pēc projekta iesnieguma precizējumu saņemšanas izmaiņas atbalsta apjomā (palielinot EKII līdzfinansējumu) nav iespējams veikt. |
| 13. | Vadlīnijās 5.3.sadaļā ”Finanšu plūsmas grafiks” nav norādīta veidnes aizpildīšanas metodika - projekta iesniedzējam veidnē plānotais finanšu plūsmas grafiks jānorāda euro, vai laika nogrieznī, atzīmējot plānoto maksājumu pieprasījumu iesniegšanas biežumu “X”. | MK noteikumu Nr.69 4. pielikuma 5.3. sadaļā “Finanšu plūsmas grafiks” **jānorāda konkrēta plānotā finanšu plūsma (summa) *euro***. |
| 14. | Vadlīniju 7.pielikumā norādīts, ka “Ja projektā plānota jaunbūve, lēmumā jānorāda par **visa projekta realizāciju** un finansējuma avotiem”.  Kas jāsaprot ar **visa projekta realizāciju**? Kādas izmaksas un par kādu apjomu ir jānorāda projekta iesniedzēja lēmumā?  Skaidrojam, ka:  6.1. projekta iesniedzējs plāno pretendēt uz maksimāli iespējamo EKII finansējumu, projekta iesniegums konkursā tiks iesniegts par kopējo summu, ko veido EKII finansējums un projekta iesniedzēja līdzfinansējums. Vienlaikus atbilstoši izstrādātajai būvdarbu tehniskajai dokumentācijai – tehniski ekonomiskajai daļai, kopējās plānotās būvprojekta realizācijas ir lielākas. Papildu vēl nepieciešama būvuzraudzība un autoruzraudzība, kas nav attiecināmās izmaksas EKII konkursa ietvaros.  6.2. Iepriekš minētās plānotās izmaksas, kās pārsniedz EKII pieejamo finansējumu, plānots finansēt cita finanšu instrumenta ietvaros, īstenojot atsevišķu projektu sadarbībā ar sadarbības partneri. | Vadlīnijās minētajā sadaļā ar **visa projekta realizāciju** saprot visas izmaksas un aktivitātes, kas nepieciešamas, lai sekmīgi uzbūvētu ēku (jaunbūvi), nodotu to ekspluatācijā un uzsāktu jaunbūvē sniegt MK noteikumu Nr.69 17.1. punktā minētās funkcijas. Ja daļu izmaksu (autoruzraudzība, būvuzraudzība u.c.) pozīciju ir plānots segt no citiem finanšu avotiem un tās netiek plānotas kā projekta neattiecināmās izmaksas, lēmumā jānorāda minētās izmaksu pozīcijas un informācija, ka tās tiks segtas, piemēram, no projekta iesniedzēja līdzekļiem vai citiem finanšu avotiem. |
| 15. | Vadlīniju 7.pielikuma „Projekta iesniedzēja lēmums par projekta īstenošanu, kuru parakstījusi atbildīgā amatpersona vai tās pilnvarota persona un kurā norādītas projekta kopējās izmaksas, projekta attiecināmās izmaksas, tai skaitā izdalot finanšu instrumenta finansējumu un projekta iesniedzēja līdzfinansējuma apjomu un neattiecināmās izmaksas, kā arī ietverts apliecinājums, ka projekta iesniedzējs nodrošinās finansējumu projekta kopējo attiecināmo un projekta kopējo neattiecināmo izmaksu segšanai” skaidrojumā projektu iesniedzējiem norādīts, ka: „Iesniedz obligāti visi projektu iesniedzēji”  Aizņēmums projekta īstenošanai netiek ņemts kredītiestādē, bet gan aizņēmumu izsniedz Valsts kase, kas savukārt Vadlīnijās minēto informāciju pirms projekta apstiprināšanas neapliecina un izziņas neizsniedz.  Lūdzu sniegt informāciju par to, kādi dokumenti iepriekš minētā gadījumā iesniedzami un pievienojami projekta iesniegumam | Ja projektā plānots, ka aizņēmumu izsniegs Valsts kase, tad projekta iesniedzēja lēmumā par projekta īstenošanu ir jānorāda, ka aizņēmums tiks ņemts no Valsts kases un **papildus izziņa vai lēmums no Valsts kases nav jāiesniedz.** |
| 16. | Kur var lejupielādēt projekta atklāta konkursa "Siltumnīcefekta gāzu emisiju samazināšana - zema enerģijas patēriņa ēkas" iesnieguma veidlapu word formatā ( MK noteikumu Nr.69 no 26.01.2016. “Emisijas kvotu izsolīšanas instrumenta finansēto projektu atklāta konkursa “Siltumnīcefekta gāzu emisiju samazināšana – zema enerģijas patēriņa ēkas” nolikums ” 4.pielikums)?  http://www.varam.gov.lv/lat/fondi/ekii/projekti/siltumnicefekta\_gazu\_emisiju\_samazinasana\_\_\_zema\_energijas\_paterina\_ekas/parskati\_un\_veidlapas/ nav neviena dokumenta.  http://www.varam.gov.lv/lat/fondi/ekii/projekti/siltumnicefekta\_gazu\_emisiju\_samazinasana\_\_\_zema\_energijas\_paterina\_ekas/vadlinijas/ arī nav. | Projekta iesnieguma veidlapas elektroniskā forma ir publicēta tīmekļa adresē: <http://www.likumi.lv/wwwraksti/2016/030/69/P4.DOCX> |
| 17. | Lūdzam precizēt un rakstiski apstiprināt, kurš rādītājs jānorāda projekta iesnieguma veidlapas 2.9.sadaļā, 1.punktā – enerģijas patēriņš apkurei uz ēkas aprēķina platību, gadījumā, ja ēkas griestu vidējais augstums pārsniedz 3,5 m un ir veikta apkures patēriņa korekcija: īpatnejais patēriņš (kWh/m2 gadā), kas iegūts, dalot kopējo vidējo enerģijas patēriņu apkurei ar aprēķina platību; vai pārrēķinātais enerģijas patēriņš (kWh/m2 gadā) uz ēkas aprēķina platību (7.tabula Pārskatā par ēkas energosertifikāta aprēķinos izmantotajām ievaddatu vērtībām)?  Vai projekta iesnieguma veidlapas citās sadaļās (piemēram, 2.2. vai 2.3.) ir jānorāda abi patēriņa rādītāji – pārrēķinātais un nepārrēķinātais? | Saskaņā ar vadlīniju projektu iesniedzējiem EKII finansētā konkursa ietvaros (1.redakcija) 2.6. un 2.8. sadaļās sniegto skaidrojumu, **ir jānorāda enerģijas patēriņa apkurei uz ēkas aprēķina platību pārrēķinātais rādītājs**: ja plānota ēkas pārbūve vai atjaunošana, pārskatā par ēkas energosertifikāta aprēķinos izmantotajām ievaddatu vērtībām 1.pielikuma 7.tabulas 7.1. apakšpunkta 6.ailē norādīto rādītāju (kopējā enerģijas patēriņa prognoze pēc energoefektivitātes pasākumu īstenošanas, kWh gadā) izdala ar ēkas aprēķina (apkurināmo) platību, kas norādīts projekta iesnieguma veidlapas 2.6.tabulas 1.5.apakšpunktā (norāda pārrēķināto telpu platību, ja telpu augstums pārsniedz 3,5 metrus).  Projekta iesnieguma veidlapu citās sadaļās ir jānorāda projekta iesnieguma veidlapas 2.9.tabulas 1. rindā norādītais rādītājs. |
| 18. | 03.05.2016 publicētajās konkursa Vērtēšanas vadlīnijās 1.14. vērtēšanas kritērijs (12.lpp) nosaka, ka „Projekta iesnieguma veidlapā 2.10. punkts ir aizpildīts un ir minēts plānotais cilvēku skaits, kas vienlaicīgi uzturēsies ēkā, un apmeklētāju skaits ēkā pēc projekta īstenošanas beigu termiņa. Ir jābūt klāt pievienotam aprēķinam par apmeklētāju skaitu un norādīts cik no tiem būs par maksu. Informācijai ir jāsakrīt ar projekta iesnieguma veidlapas 2.9. sadaļā norādīto informāciju”.  Lūdzam skaidrot vai, gadījumā, kad projekta iesniedzējs ēkā neveiks saimniecisko darbību, ir jānorāda, cik no apmeklētājiem būs par maksu? | MK noteikumu Nr.69 4.pielikuma 2.9. un 2.10.sadaļas neparedz nodalīt plānoto apmeklētāju skaitu, kas apmeklēs ēku “par maksu” vai “bez maksas”. Tomēr, lai pilnvērtīgi izvērtētu projekta iesniegumu neatkarīgi no projekta iesniedzēja statusa un saimnieciskās darbības veikšanas/neveikšanas ēkā ir jānorāda, cik apmeklētāji ēku apmeklēs par maksu –**ja ēkas apmeklētāji par maksu netiek plānoti, tad norāda “0 apmeklētāji par maksu”.** |
| 19. | Vērtēšanas vadlīnijās 1.20. vērtēšanas kritērijs (16.-17.lpp) nosaka, ka „Visiem projektiem, kuros finanšu instrumenta atbalsta intensitāte pārsniedz 80% vai finanšu instrumenta finansējums pārsniedz 1 miljonu euro ir jāpārliecinās par saimnieciskās darbībās veikšanu un ja nav norādīts un apliecināts, ka neveic saimniecisko darbību, tad jāpārbauda aprēķins par attiecināmajām izmaksām un pamatdarbības peļņu no ieguldījuma. Pārbauda ar projekta iesnieguma veidlapas 2.5.sadaļā norādīto informāciju par saimniecisko darbību.”  Projekta iesnieguma veidlapas 2.5.sadaļā tiek norādīta informācija par projekta aktivitāšu īstenošanai plānotajiem iepirkumiem. Vai Vērtēšanas vadlīnijās ir nekorekta atsauce uz projekta iesnieguma veidlapu, un domāta 2.6.sadaļa? 2.6.sadaļa nav attiecināma, ja projektā plānota jaunbūve. Lūdzam skaidrot, kur un kādā formā, ja plānota jaunbūve, projekta iesniedzējs var norādīt apliecinājumu, ka tas neveic saimniecisko darbību? | Ja projektā ir plānota jaunbūve, projekta iesniedzējs var brīvā formā norādīt (ieteikums projekta iesnieguma veidlapas 2.3. vai 2.4. sadaļā), ka tas **neveiks** saimniecisko darbību un visa ēkas platība tiks 100% izmantota kultūras mērķiem. |
| 20. | Lūgums precizēt Emisijas kvotu izsolīšanas instrumenta finansēto projektu atklāta konkursa "Siltumnīcefekta gāzu emisiju samazināšana – zema enerģijas patēriņa ēkas" saistībā ar nolikuma punktu – projekta iesniedzējs var būt LR pašvaldība vai tās iestāde, vai valsts tiešās pārvaldes iestāde – radušos jautājumu, vai publiskas atvasinātas personas statusā esošais Pārtikas drošības, dzīvnieku veselības un vides zinātniskais institūts BIOR kvalificējas šim konkursam? | Atvasinātas publiskas personas **nevar pretendēt** uz finansējumu MK noteikumu Nr.69 ietvaros. |
| 21. | Kā jāsaprot MK punkts 17.1.1. ja ēkas izmantošanai ir noteikts funkciju sadalījums, ne mazāk kā 60 % no ēkas platības aizņem skolas, universitātes un zinātniskajai pētniecībai paredzētās funkcijas (kods 1263) un ne mazāk kā 20 % no ēkas platības izmanto plašizklaides pasākumiem (kods 1261) – vai iestādei ir jāapvieno visi minētie nosacījumi, jeb pietiek izpildīt tikai vienu nosacījuma par zinātniskajai pētniecībai paredzēto funkciju nodalījumu (kods 1263)? | Saskaņā ar MK noteikumu Nr.69 17.1.1 apakšpunktu, lai projekta iesniegums varētu pretendēt uz finansējumu, ēkā **ir jāizpildās abiem nosacījumiem**. |
| 22 | Vai paliek spēkā iesniegšanas termiņš 17.maijs un tas netiks pagarināts? | Projektu iesniegšanas termiņš ir 2016. gada 17. maijs. Klātienē projekta iesniegumus var iesniegt Vides investīciju fondā līdz 2016. gada 17. maija plkst. 17:30 vai arī nosūtīt pa pastu **ierakstītā vēstulē** vai pa e-pastu ar elektronisko **parakstu un laika zīmogu (ne vēlāku par 2016. gada 17. maija plkst. 23:59)**. |